රත්නපුර මහ සමන් දේවාලයේ කෞතුකාගාරයේ රජවරුන්ගේ ආලේඛ්‍ය මූර්ති නිර්මාණද, ඓතිහාසික ඇත්කුලුන හා අඩි 11 1/2ක් දිග සෙල්ලිපියද ඔහුගේ නිර්මාණය.හම්බන්තොට පල්ලෙමඩල්ල සමුදා පුරාවිද්‍යා කෞතුකාගාරයේ සමුදාසන්න ආදි මානවයන් නිර්මාණය කිරීමද, කොළඹ නිදහස් චතුරස්‍රයේ කෞතුකාගාරයේ ජාතික වීරවරයන්ගේ ආලේඛ්‍ය මූර්ති නිර්මාණද, මහනුවර ජාත්‍යන්තර බෞද්ධ කෞතුකාගාරයේ ලංකා, ලාවෝස්, කාම්බෝජ යන ආභාෂය සහිත බුද්ධ ප්‍රතිමා, බෝධි සත්ව ප්‍රතිමා, බිතු කැටයම් සහ පෞරාණික භාණ්ඩ නිර්මාණයන්ද ලලිත් විසින් නිර්මාණය කර තිබේ.මීට අමතරව රත්නපුර මුද්දුව ඥානසීහ කෞතුකාගාරයේ ජීවමාන ප්‍රමාණයේ ඥානසීහ ප්‍රතිමාවද, රත්නපුර ජාතික කෞතුකාගාරයේ සහ ජෛව විවිධත්වය උද්‍යානය තුළ සබරගමුවට ආවේණික සිංහයා, කිඹුලා, කඟවේනා, වල් බල්ලා, වල්ගවයා ආදී සතුන්ගේ අනුරූ නිර්මාණද ජීවමාන ලෙස ලලිත් අතින් නිම විය.ශ්‍රී පාද මධ්‍ය මහා විද්‍යාලයෙන් හා රත්නපුර සීවලී මධ්‍ය මහා විද්‍යාලයෙන් අධ්‍යාපනය ලැබූ ඔහු කැලණිය විශ්ව විද්‍යාලයෙන් කළා උපාධියද හිමිකර ගත්තේය. 2009 වසරේ ශිල්ප ජාතික ප්‍රදර්ශනයෙන් පාෂාණ මූර්ති අංශයේ ‘පාෂාණ බුද්ධි ප්‍රතිභා’ සම්මානයද, 2010 වසරේ ශිල්ප 2010 මඟින් පළාත් සහ සමස්ත ලංකා පාෂාණ මූර්ති අංශයේ ප්‍රථම ස්ථානයද මෙන්ම ශිල්ප 2011 පාෂාණ මූර්ති පළාත් හා සමස්ත ලංකා ප්‍රථම ස්ථානයද ඔහුට හිමිව තිබේ.තමාගේ ශිල්ප හැකියාව තරුණ පරපුරට දායාද කිරීමට ද ඔහු කැමැත්තෙන් සිටියි.38, සිරිපාගම, රත්නපුර ඔහුගේ ලිපිනයයි..